РЕГЛАМЕНТ (ЕО) № 1473/2007 НА КОМИСИЯТА
от 13 декември 2007 година
за въвеждане на преходна мярка по отношение на обработката на вторичните продукти от винопроизводство, предвидена в Регламент (ЕО) № 1493/1999 на Съвета, за лозарската 2007/2008 година в България
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 41, първа алинея от него,
като има предвид, че:
(1)
В съответствие с член 27, параграф 3 от Регламент (ЕО) № 1493/1999 на Съвета от 17 май 1999 г. относно общата организация на пазара на вино (1) физическите или юридическите лица, или групите от лица, произвели вино, се задължават да доставят за дестилация всички вторични продукти, извлечени от това винопроизводство. След присъединяването на България към Общността на 1 януари 2007 г. това задължение се прилага също така и по отношение на производителите на вино в тази държава-членка, независимо от това, че тази практика не е традиционна за България.
(2)
Регламент (ЕО) № 1623/2000 на Комисията (2) определя правилата за прилагане на това задължение за дестилация, както и някои възможности за дерогация, посочени в член 49 от него.
(3)
Въпреки вече въведените в България мерки се оказва, че в тази държава-членка капацитетът на дестилериите не е достатъчен за дестилация на всички вторични продукти. Поради това следва да се разреши на България да изключи определени категории производители от задължението за дестилация на вторични продукти, извлечени от винопроизводството.
(4)
С оглед да се позволи прилагането на предоставената на България дерогация през цялата лозарска година, настоящият регламент следва да се прилага считано от 1 август 2007 г.
(5)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 49, параграф 4, буква а) от Регламент (ЕО) № 1623/2000, за лозарската 2007/2008 година България може да предвиди, че производителите, които не превишават производственото ниво от 7 500 hl, получено от тях в собствените им помещения, могат да бъдат освободени от задължението за доставяне за дестилация на вторичните продукти, чрез изтеглянето на тези продукти под контрол.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага, считано от 1 август 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 декември 2007 година.